Folketing
2004-01-29

Det giver mening, at generalforsamlinger kan give bestyrelsen bemyndigelse til at udbetale udbytte på andre tidspunkter end ved den ordinære generalforsamling. Muligheden for at udbetale udbytte i selskaber under likvidation ønsker Dansk Folkeparti også at støtte. Vi har noteret os Foreningen af Statsautoriserede Revisorers bemærkning om tidsrammen for, hvornår mellembalancen er udarbejdet, og det tidspunkt, beslutningen om udbyttet tages. Det ønsker vi at kigge nærmere på under udvalgsarbejdet. Dansk Folkeparti finder, at ophævelsen af overkursfonden vil påvirke den danske konkurrenceevne og kan gøre investeringer i danske aktieselskaber betydelig mere attraktive, og derfor synes det er fornuftigt at lade kapitaltilstrømning i form at overkurs overgå til en fri reserve. Vi har noteret os, at man dermed gør regelsættet ensartet i forhold til loven om anpartsselskaber. Men med hensyn til digitalisering kan Dansk Folkeparti ikke støtte forslaget i dets ordlyd. I bemærkningerne til forslaget står der, at Erhvervs- og Selskabsstyrelsen får hjemmel til at bestemme, at anmeldelse og registrering skal ske digitalt.